Mathoasong a 1942, nakoana ka mor’a hore United States e kene Ntoeng ea II ea Lefatše, ke ne ke le selemong sa ka sa bohlano univesithing ’me ho se ho setse likhoeli tse ’maloa pele ke amohela lengolo le phahameng la univesithi la boenjiniere ba ho rala mehaho. Re ne re lula re le bararo moo ke neng ke lula teng. E mong oa batho bao ke neng ke lula le bona o ile a re ke buisane le motho e mong ea neng a “etela bashanyana ba neng ba lula mokatong o ka tlaase.” Ke moo ke ileng ka kopana le John O. (Johnny) Brehmer, e leng e mong oa Lipaki Tsa Jehova. Ke ne ke hloletsoe ke kamoo a neng a khona ho fumana likarabo tsa hoo e ka bang potso e ’ngoe le e ’ngoe ka Bibeleng. Kaha ke ile ka khahloa ke seo ke neng ke se utloa, ke ile ka qala ho ithuta Bibele kamehla le Johnny ’me qetellong ha ke ne ke khona, ke ne ke tsamaea le eena ha a e-ea mosebetsing oa boboleli.